除夜書懷
作者：范成大
朝代：宋

paragraphs: 運斗寅杓轉，周天日御回。
夜從冬後短，春逐雨中來。
鬢綠看看雪，心丹念念灰。
有懷憐斷鴈，無思惜疎梅。
絮厚眼生纈，蔬寒腸轉雷。
燭花紅瑣碎，香霧碧徘徊。
昨夢書三篋，平生酒一杯。
牀頭新曆日，衣上舊塵埃。
搖落何堪柳，紛紜各夢槐。
隙光能幾許，世事劇悠哉。
岐路東西變，羲娥日夜催。
頭顱元自覺，懷抱故應開。
踴躍金何意，青黄木自災。
身謀同斥鷃，政爾願蒿萊。